Sjálfur Tindfjallajökull var verkefni okkar laugardaginn 16. maí . Veðurspáin leit hreint ekki vel út þann daginn og ákváðu fararstjórar því að fresta för til sunnudags . Mikill snjór er í fjöllum þetta vorið sem gerði það að verkum að ekki var hægt að keyra upp að neðsta skála ( Björgunarsveitarskálanum ) . Þess vegna var smávegis óvissa um hversu löng gangan yrði . Vorið blasti við um alla Fljótshlíð á þessum fallega sunnudagsmorgni . Milt og gott veður og ægifögur sýn yfir á Eyjafjalla - og Mýrdalsjökla . Hópurinn keyrði upp að snjólínu ( uþb 490 m hæð ) og hófst gangan þar . Um 50 mínútur tók að ganga upp að Björgunarsveitarskálanum þar sem fyrsta stopp var tekið . Blár himinn hér og það gaf von um að við fengjum skyggni upp á Ými en það var of snemmt að segja til um slíkt . Færið var frekar mjúkt fyrstu brekkurnar og sökk hópurinn í " slush-ið " . Í Miðdal ( skáli í einkaeigu ) var fjölskyldufólk samankomið sem lék sér á svæðinu á jeppum , svig - og gönguskíðum . Ekki á hverjum degi sem svona fjölbreytt mannlíf er í jöklagöngu . Þar fengum við staðfest að það sá ekki út úr augum daginn á undan , snjóbylur á köflum ... já við völdum rétt að seinka um einn dag . Eftir að komið var upp á jökul sjálfan í uþb 1150 m hæð fór skyggnið að minnka og örlítið snjófjúk fór af stað . Þannig fór að við gengum í engu skyggni síðasta kílómeterinn . Það spillti ekki gleðinni i hópnum að koma upp á Ými ( 1475 m mældur ) þótt útsýnið vantaði . Hópurinn sýndi styrk sinn enn og aftur að klára þessa göngu með glæsibrag við krefjandi aðstæður á toppnum . Fremstu menn tróðu nýjan snjóinn alla leiðina . Vegalengd göngunnar var sléttir 25 km sem tók hópinn um 9 klst. og 15 mínútur . Ævinstýradagur í Tindfjöllum .